Cantonul elveţian Vaud, a cărui capitală este Lausanne, a luat decizia drastică de a anula 111 meciuri de copii şi juniori, după ce în weekendul trecut tatăl unui jucător a atacat un arbitru, tot minor, în timpul unui meci, informează EFE, potrivit Agerpres.
"În urma actelor de violenţă gravă şi a comportamentului inacceptabil al părinţilor împotriva arbitrilor minori, a fost luată în unanimitate decizia de a anula competiţiile din 22 şi 23 martie", se arată într-un comunicat al federaţiei cantonale de fotbal.
Decizia afectează meciurile masculine din divizia Juvenil D (copii între 11 şi 12 ani) şi meciurile feminine din categoria FF15, între 11 şi 15 ani.
Atacul a avut loc pe 16 martie, când tatăl unui jucător, în vârstă de doar 10 ani, a intrat pe terenul de joc din Broye, un oraş de lângă Neuchatel, şi l-a lovit pe arbitru.
Arbitrul a suspendat meciul după incident şi a depus plângere împotriva agresorului, care se confruntă cu o posibilă interdicţie pe stadioane.
Câteva episoade de violenţă în fotbalul elveţian din ultimele sezoane au determinat în 2019 ministrul justiţiei din acel moment, Karin Keller-Sutter, să ceară autorităţilor cantonale să acţioneze "cu toleranţă zero" faţă de acest tip de agresiuni.